WSA Eesti esindaja Katri Ristali sõnul pälvis e-aruandluskeskkond rahvusvahelise žürii toetuse eeskätt tänu sellele, et see lahendus on kõigest mõne aastaga muutnud kõigi Eesti ettevõtete aruandluse elektroonseks. "Sel e-teenusel on  European Digital Agenda 2020 valguses ja toimiva Euroopa Liidu ühisturu tagamises oluline roll," rääkis Ristal. Histrodamus pälvis ekspertide tähelepanu paljuski visuaalselt selge vormi pärast, kuna võimaldab kombineerida omavahel aega ja ruumi ning ühendada ja võrrelda erinevaid ajastuid, sündmusi ja maakaarte, mõista sündmuste põhjusi ning omavahelisi seoseid. Žürii seas põhjustas eriarvamusi isePankur. "Osad rahvusvahelised asjatundjad nägid inimeste- ja firmadevahelisi laene vahendavas keskkonnas maailma  päästjat ning ettevõtluskeskkonna olulist motivaatorit," vahendas Ristal žüriis toimunut. "Teised jällegi olid üliskeptilised selle ärimudeli jätkusuutlikkuse osas."